LIITE

”Μαντινεία” (Mantinia)

PDO-GR-A1554-AM02

Hakemuksen jättöpäivä: 10.6.2016

TUOTE-ERITELMÄÄN TEHTÄVÄÄ MUUTOSTA KOSKEVA HAKEMUS

1. Muutokseen sovellettavat säännöt

Asetuksen (EU) N:o 1308/2013 105 artikla – Muu kuin vähäinen muutos

2. Muutoksen kuvaus ja perustelut

2.1 Korjaus valkoisen laatukuohuviinin luonnolliseen vähimmäisalkoholipitoisuuteen

Mantinian tekniseen asiakirjaan PDO-GR-A1554 (tuote-eritelmä ja yhtenäinen asiakirja) merkitty valkoisen laatukuohuviinin luonnollinen vähimmäisalkoholipitoisuus merkinnöin brut nature, extra brut, brut, extra sec, sec, demi sec ja doux korjataan 11 tilavuusprosentista 9,5 tilavuusprosenttiin, sillä 11 prosenttia kirjattiin erehdyksessä laadittaessa teknistä asiakirjaa.

Laatukuohuviini Mantinian (SAN) valmistamiseen käytettävät enologiset menetelmät edellyttävät, että raakaviinin luonnollinen vähimmäisalkoholipitoisuus on 9,5 tilavuusprosenttia, jotta todellinen alkoholipitoisuus olisi 11 tilavuusprosenttia toisen käymisen jälkeen. Jos kuohuviinin valmistukseen käytetään raakaviiniä, jonka luonnollinen vähimmäisalkoholipitoisuus on 11 prosenttia, todellisen alkoholipitoisuuden arvoksi saadaan 12,5 tilavuusprosenttia, mikä ei vastaa todellisuutta. On selvää, että luonnolliseksi alkoholipitoisuudeksi merkitty 11 tilavuusprosenttia oli virhe, joka ei vastaa hyvää viininvalmistuskäytäntöä.

Tämä tarkistus koskee yhtenäisen asiakirjan ja tuote-eritelmän kohtaa ”Viinin/viinien kuvaus”.

2.2 Oikaisu lopputuotteen enimmäistuotokseen hehtolitroina hehtaaria kohden – kuiva valkoviini ja valkoinen laatukuohuviini

Mantinian tekniseen asiakirjaan PDO-GR-A1554 (tuote-eritelmä ja yhtenäinen asiakirja) merkitty enimmäistuotos hehtolitroina lopputuotetta hehtaaria kohden korjataan 66 hehtolitrasta 82,5 hehtolitraan sekä kuivan valkoviinin että valkoisen laatukuohuviinin osalta, sillä 66 hehtolitraa kirjattiin erehdyksessä laadittaessa teknistä asiakirjaa.

Voimassa olevaan tuote-eritelmään merkitty arvo on paljon alhaisempi kuin käytännössä. Kun otetaan huomioon, että käytännössä vahvistettu viinitilan tuotos on 1 100 kiloa viinirypäleitä stremmaa (1 000 m2) kohti, 66 hehtolitraa hehtaaria kohden tuottaisi 60 prosentin viinituotoksen sakanpoiston jälkeen. Tuotos on pieni eikä missään tapauksessa nykyaikaisen valmistuksen eritelmiä vastaava. Paikallisilla viinitiloilla käytettävissä olevalla vähimmäistasoisella teknologialla saadaan viinituotokseksi sakanpoiston jälkeen yli 74 prosenttia ja joissain tapauksissa jopa 78 prosenttia. On myös huomattava, että tiettyjen satojen rypäleet ovat mehukkaampia ja tuotos siksi suurempi. Tämä seikka yhdistettynä siihen, että moderni teknologia tarjoaa mahdollisuuden puristaa rypäleen mehu kunnolla, jotta käymistä varten puhdistetun rypälemehun prosenttiosuus olisi mahdollisimman suuri, merkitsee sitä, että todellisuutta vastaava luku on 75 prosenttia. Tällä prosenttiosuudella ja vahvistetulla 1 100 kg:n tuotoksella 1 000 m2:ä kohti suositelluksi tuotokseksi saadaan 82,5 hl.

Tämä tarkistus koskee yhtenäisen asiakirjan ja tuote-eritelmän kohtia ”Suurin sallittu lopullisen tuotteen tuotos hehtaaria kohti (valkoviini)” ja ”Suurin sallittu lopullisen tuotteen tuotos hehtaaria kohti (valkoinen laatukuohuviini)”.

YHTENÄINEN ASIAKIRJA

1. Rekisteröity nimi

”Μαντινεία” (Mantinia)

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

5. Laatukuohuviini

4. Viinin/viinien kuvaus

Luokka 1 – Kuiva valkoviini

— Luonnollinen vähimmäisalkoholipitoisuus: 11,0 tilavuusprosenttia

— Kokonaisalkoholipitoisuus: vähintään 11 tilavuusprosenttia

— Kokonaissokeripitoisuus: 0–4 g/l

Ulkonäkö: Oljenvärinen (haalean keltainen) vihertävin korostuksin, voi vanhetessaan syventyä voimakkaan keltaiseksi.

Aromi: Monisyinen ja voimakas bukee, jossa tuntuu hedelmää (pääasiassa sitrushedelmää) ja kukkaa (ruusua, jasmiinia jne.), mikä on tyypillistä käytetyille rypälelajikkeille ja riippuu kunkin lajikkeen prosenttiosuudesta. Epäorgaaniset korostukset tulevat tuntuville vanhenemisen aikana.

Maku: Tasapainoinen, rikas ja ryhdikäs makurunko, hapokas alueelle ominaisella tavalla. Aromaattinen, pitkäkestoinen jälkimaku.

Yleiset analyyttiset ominaisuudet

Kokonaisalkoholipitoisuus enintään (til-%): Kokonaisalkoholipitoisuus vähintään (til-%) 11,0 Vähimmäishappopitoisuus: 5 g/litra viinihappona ilmaistuna Haihtuvien happojen pitoisuus enintään (milliekvivalenttia/litra): 18 Kokonaisrikkidioksidipitoisuus enintään (mg/litra): 200

Jos erityistä arvoa ei anneta, sovelletaan EU:n lainsäädännössä säädettyjä raja-arvoja.

Luokka 5 – Valkoinen laatukuohuviini

Merkinnöin ”brut nature”, ”extra brut”, ”brut”, ”extra sec”, ”sec”, ”demi sec” ja ”doux”.

— Luonnollinen vähimmäisalkoholipitoisuus: 9,5 tilavuusprosenttia

— Kokonaisalkoholipitoisuus: vähintään 11,0 tilavuusprosenttia

— Ylipaine pullossa: vähintään 3,5 bar

Ulkonäkö: Väri vaalean kellanvihertävä, ohut kuplajana, syvenee ja vahvistuu ajan mittaan.

Aromi: Ruusua, hunajaa ja hedelmää

Maku: Suuresta hapokkuudesta ja hiilidioksidista (CO2) johtuva raikas maku. Viinin sokeripitoisuudesta riippuen jälkimaku ja tasapaino vaihtelevat kuivasta makeaan.

Sokeripitoisuus enintään 3 g/l (brut nature), 6 g/l (extra brut), 12 g/l (brut), 12–17 g/l (extra sec), 17–32 g/l (sec), 32–50 g/l (demi sec) ja yli 50 g/l (doux).

Yleiset analyyttiset ominaisuudet

Kokonaisalkoholipitoisuus enintään (til-%): Kokonaisalkoholipitoisuus vähintään (til-%) 11,0 Vähimmäishappopitoisuus: 5,5 g/litra viinihappona ilmaistuna Haihtuvien happojen pitoisuus enintään (milliekvivalenttia/litra): 18 Kokonaisrikkidioksidipitoisuus enintään (mg/l): 185

Jos erityistä arvoa ei anneta, sovelletaan EU:n lainsäädännössä säädettyjä raja-arvoja.

5. Viininvalmistustavat

a. Olennaiset viininvalmistusmenetelmät

Luokkaan 1 kuuluvan valkoviinin valmistus

Viininvalmistusta koskevat rajoitukset

Mantinia-valkoviini (SAN) valmistetaan käyttämällä a) perinteistä valkoviinin valmistusmenetelmää tai b) käymistä edeltävää uuttamista. Tätä seuraa staattinen sedimentaatio ja valikoitujen puhtaiden hiivaviljelmien lisääminen, mikä tuo esille viinin aromaattiset ominaisuudet. Alkoholikäymisen aikana lämpötila on enintään 20 °C.

Mantinia-viini (SAN) valmistetaan rypälelajikkeista Moschofilero (vähintään 85 %) ja Asproudes.

Luokkaan 5 kuuluvan valkoisen laatukuohuviinin valmistus

Viininvalmistusta koskevat rajoitukset

Kuohuviini tuotetaan joko perinteisellä pullokäymismenetelmällä tai suljetussa sammiossa tapahtuvalla käymisellä. Ensimmäisessä menetelmässä kuivan raakaviinin käyminen tapahtuu pullossa, johon on lisätty hiivaa ja sokereita. Pullo suljetaan kruunukorkilla, minkä jälkeen käymisprosessi voi kestää useita kuukausia. Hiivojen poistamisen jälkeen pullo korkitetaan lopullisesti.

Viiniköynnöksen kasvatustavat

Viljelymenetelmä

Mantinia-viinien (SAN) valmistukseen käytetyt rypäleet tulevat matalaleikkauksella viljellyistä köynnöksistä, jotka kasvatetaan maljanmuotoisiksi tai lineaarisiksi (1–2 silmua).

Viinien valmistuksessa käytetyt erityiset menetelmät

Käytetyt erityiset menetelmät

Jotta kuivista Mantinia-valkoviineistä (SAN) voidaan käyttää merkintää ”Réserve”, niitä on vanhennettava yhteensä vähintään yksi (1) vuosi, josta vähintään kuusi (6) kuukautta tammitynnyreissä ja kolme (3) kuukautta pulloissa.

Jotta kuivista Mantinia-valkoviineistä (SAN) voidaan käyttää merkintää ”Grande Réserve”, niitä on vanhennettava yhteensä vähintään kaksi (2) vuotta, josta vähintään kaksitoista (12) kuukautta tammitynnyreissä ja kuusi (6) kuukautta pulloissa.

b. Enimmäistuotokset

Rypäleiden enimmäistuotos hehtaaria kohden, luokkaan 1 kuuluva kuiva valkoviini:

11 000 kg rypäleitä/ha

Lopputuotteen enimmäistuotos hehtaaria kohden, luokkaan 1 kuuluva kuiva valkoviini:

82,5 hehtolitraa/ha

Rypäleiden enimmäistuotos hehtaaria kohden, luokkaan 5 kuuluva valkoinen laatukuohuviini:

11 000 kg rypäleitä/ha

Lopputuotteen enimmäistuotos hehtaaria kohden, luokkaan 5 kuuluva valkoinen laatukuohuviini:

82,5 hehtolitraa/ha

6. Rajattu alue

Mantinia-viinin (SAN) viljelyvyöhyke käsittää Tripolin kunnan maapiirissä sijaitsevat viinitarhat. Erityisesti kyseeseen tulevat Tripolin kunta ja sen paikallisyhteisöt Agios Vasilios Mantinias, Agios Konstantinos, Merkovounio, Pelagos ja Skopi; Tegean kunnan paikallisyhteisöt Lithovounia, Magoula, Rizes ja Psili Vrysi; Mantinian kunnan paikallisyhteisöt Artemisio, Kapsas, Loukas, Nestani, Pikernis, Sagkas ja Simiades; Korythion kunnan paikallisyhteisöt Agiorgitiko, Zevgolateio, Neochori Mantinia, Partheni ja Steno; Levidin kunnan paikallisyhteisöt Kandila, Levidi, Orchomenos ja Palaiopyrgos; sekä Kouvlin asutusalue Pohjois-Kynourian kunnan Dolianan paikallisyhteisössä.

7. Pääasialliset viininvalmistuksessa käytettävät rypälelajikkeet

Asproudes B

Moschofilero N – Mavrofilero

8. Yhteyden/yhteyksien kuvaus

Maantieteellisen alueen tiedot

Laatu, historiallinen yhteys, kulttuuriset, sosiaaliset ja taloudelliset siteet, maantieteellinen ympäristö ja maantieteellinen alkuperä – kuiva valkoviini (luokka 1) ja valkoinen laatukuohuviini (luokka 5).

a. Laatu

Mantinian (SAN) kuivien valkoviinien ja laatukuohuviinien laatu on tulosta käytetyn rypälelajikkeen täyteläisyydestä ja alueella kypsytyksen aikana vallitsevista ilmasto-oloista. Raaka-aineen ja viiniyttämisprosessin hyvällä laadulla on myös ratkaiseva merkitys viinin laadun kannalta, samalla kun asianmukaisilla viljelytekniikoilla varmistetaan, että suositeltaviin satoihin päästään.

b. Historiallinen yhteys

Alueella on hyvin pitkät perinteet viininviljelyssä – aina muinaisista ajoista, mistä ovat osoituksena arkeologiset löydöt, jotka yhdistävät alueen viiniin ja Dionysus-jumalan palvontaan. Alueen perintöön kuuluu myös Pausaniaksen viiniköynnös, jonka uskotaan olevan maailman vanhin viiniköynnös. Homeros kuvaa Mantiniaa viinitilojen maana.

Kreikan ensimmäinen kuohuviini aromaattisesta Moschofileron rypäleestä valmistettiin täällä 20-luvun alussa.

c. Kulttuuriset, sosiaaliset ja taloudelliset siteet

Mantinian (SAN) alueen vuonna 1971 saama tunnustus johtuu alueen pitkästä viininviljelyn ja -valmistuksen perinteestä. Tämän antoi sysäyksen Mantinian viinisektorin edelleenkehittämiselle, muun muassa viininviljelyalueiden laajentamiselle ja uusien viininvalmistamojen perustamiselle.

Mantinian (SAN) viineille on myönnetty kansainvälisiä palkintoja useaan kertaan, ja Moschofileron lajike ja Mantinia-viini ovat kreikkalaisen viinin ”lähettiläitä” strategisessa suunnitelmassa kreikkalaisten viinien edistämiseksi.

d. Maantieteellinen ympäristö ja maantieteellinen alkuperä

Mantinian (SAN) viinialue sijaitsee Arkadian keskialueen itäisessä osassa. Sitä kutsutaan Mantinian ylätasangoksi, jonka keskimääräinen korkeus on 660 m.

Maaperä jaetaan seuraaviin kolmeen maannosluokkaan:

a) entisolit, b) inceptisolit ja c) alfisolit.

Tasaisten osien maaperä on lietemaata, jossa on hietasavea ja punamaata. Rinteet ovat kalkkikiveä ja dolomiittista kalkkikiveä. Maaperän hedelmällisyys vaihtelee heikosta keskitasoiseen, ja maaperä on huuhtoutunutta, kalsiumkarbonaattipitoisuudeltaan niukkaa ja mekaaniselta koostumukseltaan vaihtelevasti hiekkaa, hiuetta, hiuesavea ja jäykkää savea. Pintakerroksissa on kohtuullisesti orgaanista ainesta, joka vähenee syvyyden kasvaessa. Maaperän pH-arvo on 5,5–7,5, mikä suosii viiniköynnöksen kasvua ja säännöllistä ravitsemusta. Alueen maaperän ioninvaihtokyky on erittäin hyvä ja tarjoaa kasveille vaaditut määrät ravintoaineita.

Keskimääräiset ylimmät ja alimmat lämpötilat kasvukauden aikana (huhtikuu–lokakuu) ovat 24,9 °C ja 10,5 °C, ja alueen aurinkolämmön indeksi on 4 056 yksikköä. Näissä olosuhteissa kasvukausi kestää 235 päivää. Vaikka vuotuinen sademäärä on 781 mm, sen vuotuinen jakautuminen on tyypillinen Välimeren ilmastolle, jossa sateita esiintyy eniten joulukuussa (176 mm) ja vähiten elokuussa (14 mm). Kun otetaan huomioon, että keskisademäärä on kasvukauden aikana 260 mm, Moschofilero-kasvit saattavat joinain vuosina kokea kohtuullista vesipulaa.

Kesällä lähinnä pohjoisesta tulevat heikot tuulet lieventävät kesän kuumuutta.

Yksityiskohtaiset tiedot kuivasta valkoviinistä (luokka 1)

Mantinia-valkoviinit (SAN) ovat väriltään oljenkeltaisia vihreään tai roosaan vivahtavin korostuksin, ja niillä on rikas aromi, jossa tuntuu sitrushedelmää, sitruunankukkaa, ruusunkukkaa ja jasmiinia. Ne ovat täyteläisiä, hapokkuudeltaan ainutlaatuisia ja maultaan tasapainoisia. Niillä on pitkään kestävä aromaattinen jälkimaku. Jos viiniä varastoidaan tammitynnyreissä, se lisää sen volyymiä ja öljyisyyttä kitalaessa.

Syy-seuraussuhde, kuiva valkoviini (luokka 1)

Mantinian alueen Moschofilerolla on erinomainen suhde paikalliseen makroilmastoon. Se hyötyy Arkadian alueen korkeudesta ja sen kylmästä ilmastosta, jotka vaikuttavat rypäleiden myöhäiseen kypsymiseen lokakuun ensimmäisten kymmenen päivän aikana. Auringonpaiste ja lauhkeat lämpötilat kesällä yhdistettyinä ylätasangon syvään, viileään maaperään suosivat hidasta ja myöhäistä kypsymistä verrattuna muihin sadonkorjuualueisiin. Yö- ja päivälämpötilojen laaja vaihteluväli kesäkuukausien aikana auttaa säilyttämään korkean happamuusasteen ja kehittää lajikkeen aromaattista potentiaalia. Ylätasangon maaperän koostumuksen ansiosta voidaan tuottaa viiniä, jolla on hyvä makurunko ja kohtuullinen alkoholipitoisuus. Mantinian ylätasanko tuo esiin Moschofilero-lajikkeen aromaattisen kompleksisuuden, koska sadonkorjuuta edeltävän kuukauden aikana lämpötilat ovat lauhkeita (18,8 °C). Tämä on viiniköynnösten kannalta lähes optimaalinen lämpötila. Koska hyvin korkeita lämpötiloja (lämpöaaltoja) ei esiinny, rypäleiden orgaaniset hapot säilyvät paremmin ja tuloksena on viini, jolla on korkea kokonaishappopitoisuus, alhainen pH ja raikas maku.

Lisäksi alueen viininviljelijöiden pitkäaikainen kokemus yhdessä uusimpien viininviljelytekniikoiden kanssa (esim. lehtien poisto, silmujen poisto ja poimiminen raakana) merkitsevät sitä, että käyttöön saatava raaka-aine on laadukasta.

Maantieteellisesti katsoen makroilmasto yhdessä Moschofileron ominaisuuksien kanssa keskeisellä tavalla erottaa tämän alueen viinit viineistä, jotka tuotetaan samasta lajikkeesta muilla Peloponnesoksen alueilla matalammalla korkeudella.

Yksityiskohtaiset tiedot valkoisesta laatukuohuviinistä (luokka 5)

Mantinian (SAN) laatukuohuviineille on ominaista vaalean kellanvihertävä väri ohuine kuplajanoineen, ajan mittaan syveten ja vahvistuen, mikä korostaa Moschofilero-rypäleen raikasta makua. Niille ominaiseen ruusun, hunajan ja sitrushedelmän aromiin yhdistyy makean leivonnaisen aromeja ja raikas maku, jota korostaa korkea happoisuus ja hiilidioksidi.

Sokeripitoisuudestaan riippuen Mantinian (SAN) laatukuohuviinien jälkimaku ja tasapaino vaihtelevat kuivasta makeaan.

Syy-seuraussuhde, valkoinen laatukuohuviini (luokka 5)

Moschofilero luokitellaan polyvalentiksi lajikkeeksi, koska kypsymisen eri tasoilla muodostunut kemiallinen koostumus soveltuu useamman kuin yhden tyyppisen viinin valmistukseen.

Mantinian makroilmaston, korkean sijainnin ja viileän ilmaston ansiosta voidaan tuottaa laatukuohuviinejä, joilla on parhaat laatuominaisuudet.

Laatukuohuviinien tuottamiseksi viinitarhat valitaan alueelta varhaista sadonkorjuuta varten riippuen maaston muodostamista paikallisilmastoista. Rypäleiden poimiminen varhaisessa vaiheessa tuottaa perusviinin, jolla on alhainen alkoholipitoisuus, täysin kehittyneet perusaromit ja runsas happoisuus laatukuohuviinien valmistukseen soveltuvalla tavalla.

9. Olennaiset lisäedellytykset

Merkintöjä koskevat lisämääräykset

Lisäedellytyksen tyyppi: Merkintöjä koskevat lisäsäännökset

Oikeudellinen kehys: EU:n lainsäädännössä

Edellytyksen kuvaus:

Neuvoston asetuksen (EY) N:o 479/2008 soveltamista koskevista eräistä yksityiskohtaisista säännöistä tiettyjen viinialan tuotteiden suojattujen alkuperänimitysten, maantieteellisten merkintöjen ja perinteisten merkintöjen sekä merkintöjen ja esittelyn osalta annetun komission asetuksen (EY) N:o 607/2009 66 artiklan 1, 2 ja 6 kohta.

Merkintöjä koskevat lisämääräykset

Oikeudellinen kehys: Kansallisessa lainsäädännössä

Lisäedellytyksen tyyppi: Merkintöjä koskevat lisäsäännökset

Edellytyksen kuvaus: Eräisiin tuotantomenetelmiin viittaavat ilmaisut

Ministeriön päätös N:o 280557/9.6.2005, jossa säädetään laatuviinin alkuperänimityksen saaneiden viinien ja paikallisviinien kypsytyksen, vanhentamisen ja markkinoille saattamisen ajasta sekä niiden merkinnöissä käytettävistä ilmaisuista viitaten niiden tuotantomenetelmään tai valmistustapoihin (Virallinen lehti, sarja II, nro 818/15.6.2005).

Merkintöjä koskevat lisämääräykset

Oikeudellinen kehys: Kansallisessa lainsäädännössä

Lisäedellytyksen tyyppi: Merkintöjä koskevat lisäsäännökset

Edellytyksen kuvaus: Viinivuoden painaminen merkintään

Jos viinien merkinnöissä käytetään ilmaisuja ”ΝΕΟΣ ΟΙΝΟΣ” tai ”ΝΕΑΡΟΣ ΟΙΝΟΣ” (”UUSI VIINI”), viinivuoden painaminen merkintään on pakollista ministeriön päätöksen N:o 280557/9.6.2005, jossa säädetään laatuviinin alkuperänimityksen saaneiden viinien ja paikallisviinien kypsytyksen, vanhentamisen ja markkinoille saattamisen ajasta sekä niiden merkinnöissä käytettävistä ilmaisuista viitaten niiden tuotantomenetelmään tai valmistustapoihin (Virallinen lehti, sarja II, nro 818/15.6.2005), 2 artiklan 1 kohdan mukaisesti.

Merkintöjä koskevat lisämääräykset

Oikeudellinen kehys: Kansallisessa lainsäädännössä

Lisäedellytyksen tyyppi: Merkintöjä koskevat lisäsäännökset

Edellytyksen kuvaus: Merkinnöissä käytettävät ilmaisut kansallisen lainsäädännön mukaisesti.

Ministeriön päätöksen N:o 235309/7.2.2002 mukaisesti ilmaisut, joita voidaan käyttää Mantinian alkuperänimityksellä suojattujen viinien merkinnöissä, ovat seuraavat:

ΛΕΥΚΟΣ ΑΠΟ ΛΕΥΚΑ ΣΤΑΦΥΛΙΑ / Blanc de blancs (”valkoinen valkoisista rypäleistä”), ΛΕΥΚΟΣ ΑΠΟ ΕΡΥΘΡΩΠΑ ΣΤΑΦΥΛΙΑ tai ΛΕΥΚΟΣ ΑΠΟ ΓΚΡΙΖΑ ΣΤΑΦΥΛΙΑ / Blanc de gris (”valkoinen rosé-rypäleistä tai valkoinen harmaista rypäleistä”), ΟΙΝΟΣ ΛΟΦΩΝ / Vin de collines (”vuoriviini”), ΟΙΝΟΣ ΠΛΑΓΙΩΝ / Vin de coteaux (”rinneviini”), ΟΡΕΙΝΩΝ ΑΜΠΕΛΩΝΩΝ tai ΑΠΟ ΟΡΕΙΝΑ ΚΡΑΣΑΜΠΕΛΑ / Vin de vignobles montagneux (”vuoriston viinitarhojen viini”).

Linkki eritelmään

http://www.minagric.gr/images/stories/docs/agrotis/POP-PGE/OINOS/POP_tropo_prodiagrafes_mantinia281217.pdf